Pta-pa geskiet tydens nagmerrie-gesinsnaweekEugene Smit. Foto: Facebook Eugene Smit (51) en sy vrou, Charmaine, het saam met hul kinders en vriende vir die naweek by die Roodeplaatdam noord van Pretoria gaan visvang toe hulle deur gewapende rowers oorval is. Charmaine vertel die groep het nog tot laat Saterdagaand visgevang. Eugene het vroeër die aand saam met die egpaar se driejarige dogtertjie in hul houthuisie gaan slaap, terwyl Charmaine saam met Eugene se twee seuns en dogter uit ŉ vorige huwelik, onderskeidelik 21 en 25 en 18 jaar oud, visgevang het. “Ek het omtrent 00:15 in die bed geklim en het net die komberse oor my getrek toe ek skote hoor afgaan,” het sy gesê. Sy vertel dat sy gehoor het hoe die kinders om hulp roep en sy het Eugene wakker gemaak om vir hom te sê daar is moeilikheid. “Hy het opgespring en die deur van die kamer oopgemaak. Hy het net gevra ‘wat gaan aan?’, toe skiet hulle hom.” Eugene het langs die bed inmekaargesak en Charmaine het op die bed by hul dogtertjie bly sit. Die volgende oomblik was daar drie mans in die kamer. Twee het pistole by hulle gehad. Hulle het geld, beursies, selfone, skootrekenaars, juweliersware en vuurwapens geëis. Nadat hulle die huisie vir waardevolle items deursoek het, het hulle op die vlug geslaan met verskeie selfone, ŉ tabletrekenaar, motorsleutels, beursies en kontant. Charmaine het dadelik in haar motor gespring en hulp gaan soek by gaste by ŉ troue wat pas oorkant die water tot ŉ einde gekom het. Die polisie en paramedici is ontbied en Eugene is per helikopter na ŉ hospitaal in Pretoria gebring. Hy word tans in die waakeenheid behandel en is onder verdowing op ŉ ventilator. “Sy toestand is kritiek. Hulle moes sy regternier verwyder weens die interne bloeding en die koeël het sy maag en lewer getref en vasgeslaan in sy rugwerwel. ŉ Splinter van die rugwerwel het in sy spinaalkoord beland en hy sal nog operasies moet kry om dit te verwyder,” het Charmaine in trane gesê. “Dit is net een koeël wat so baie skade aangerig het. Die dokters wil nie regtig nou sê wat gaan gebeur nie. Ons moet maar kyk hoe hy vorder en ons vat dit dag vir dag.” Maroela Media wag op kommentaar van die polisie. Eugene Smit is intussen oorlede. Lees die opvolgberig hier.